Die HAT omskryf proporsie as die verhouding tussen die onderdele van iets. Volgens die WAT is dit die gevormdheid of afmeting van iets in verhouding tot 'n ander deel of ander dele daarvan, bv. 'n gebou met eenvoudige, harmonieuse, mooi, pragtige proporsies. Die woord is van die Latynse proportio afkomstig, wat ‘deel’ beteken. Proporsie verwys na balans, eweredigheid, harmonie. Dit is deel van 'n groter geheel, of hoeveelheid of getal wat deel van 'n groter geheel vorm: 'n Aanmerklike, aansienlike, beduidende, groot proporsie. Dit kan ook op persentasie en afmeting dui, bv. die mielieoes het vanjaar merkwaardige proporsies aangeneem. Proporsie is die manier waarop dinge verband hou met hoeveelheid, verhouding of grootte as ŉ geheel – die manier waarop jy jou koffie met ŉ kwart koppie melk, driekwart koppie kookwater, saam met ŉ teelepel elk koffiepoeier en suiker aanmaak. Skaal, aan die ander kant, hou hoofsaaklik verband met slegs grootte – ŉ aandete eerder as bloot ŉ versnapering. In ontwerp werk die twee beginsels saam.